गाने में भगवान शिवजी के साथ अश्लील शब्दों को जोड़ा, पुजारी बोले- FIR कराएंगे
Ujjain Mahakal Pujari On Bollywood Rapper Badshah Sanak Song Lyrics. फेमस सिंगर और रैपर बादशाह के हाल ही में रिलीज एक एलबम 'सनक' के एक गाने पर विवाद की स्थिति बन गई है। महाकाल मंदिर के पुजारी सहित कई भक्तों ने गाने में अश्लील शब्दों के साथ भोलेनाथ का नाम उपयोग करने पर आपत्ति जताई है
फेमस सिंगर और रैपर बादशाह के हाल ही में रिलीज एक एलबम 'सनक' के एक गाने पर विवाद की स्थिति बन गई है। महाकाल मंदिर के पुजारी सहित कई भक्तों ने गाने में अश्लील शब्दों के साथ भोलेनाथ का नाम उपयोग करने पर आपत्ति जताई है। उन्होंने गाने से भगवान का नाम हटाने और माफी मांगने को कहा है। साथ ही चेतावनी देते हुए कहा कि अगर उन्होंने माफी नहीं मांगी तो उज्जैन सहित अन्य शहरों में बादशाह के खिलाफ FIR करवाई जाएगी।
महाकाल मंदिर में वरिष्ठ पुजारी महेश पुजारी ने आरोप लगाया कि हिंदू सनातन में छूट का दुरुपयोग हो रहा है। साधु संत कथावाचक सभी ऐसी चीजों पर मौन हैं। फिल्म स्टार हो या गायक उन्हें भगवान के नाम पर अश्लीलता फैलाना का कोई अधिकार नहीं है। देशभर में एकसाथ उन पर कार्रवाई होनी चाहिए। इस तरह तो हर कोई सनातन धर्म को गलत ढंग से पेश करता रहेगा, हम इसका विरोध करते हैं। महाकाल सेना और पुजारी महासंघ सहित हिंदू संगठन ने तत्काल इस गाने से भगवान भोलेनाथ का नाम हटाने को कहा है।
क्या है विवादित हिस्सा
बादशाह का 2 मिनट 15 सेकंड का नया गाना जमकर ट्रेंड कर रहा है। गाने के 40 सेकंड बाद गाने के अंतरे में बोल है, कभी सेक्स तो कभी ज्ञान बांटता फिरूं... इसके बाद अश्लील शब्दों का प्रयोग करते हुए गाने के बोल हिट पर हिट में मारता फिरूं... तीन-तीन रात में लगातार जागता, भोलेनाथ के साथ मेरी बनती है। इस गाने को सोशल मीडिया के यू-ट्यूब पर अब तक 18 मिलियन लोग देख चुके है। कई नामी हस्तियों ने इस गाने पर रील बनाई है। गाना काफी पसंद किया जा रहा है, लेकिन इस गाने से अब शिव भक्त नाराज हैं।
शिव भक्तों से माफी मांगे बादशाह
उज्जैन निवासी ऋषभ यादव ने कहा कि फेमस सिंगर बादशाह का गाना अभी बहुत चल रहा है। हम तो शिव के भक्त है, जिस गाने में भोलेनाथ का नाम लिया है, उसी गाने में अश्लीलता परोसी जा रही है। ये बिलकुल बर्दाश्त नहीं किया जाएगा। तत्काल गाने को सोशल मीडिया से हटाएं और बादशाह सभी शिव भक्तों से माफी मांगें, नहीं तो 24 घंटे में FIR दर्ज कराएंगे। नागपुर से महाकाल मंदिर दर्शन करने आए श्रद्धालु जय ने कहा कि बादशाह द्वारा अश्लील गाने में शिव का नाम लेना गलत है। आप सेलिब्रिटी हो इसका मतलब ये नहीं की सनातन धर्म के बारे में इस तरह की बातें करें।
कई बार मंदिर में इंस्टाग्राम रील बनाने पर हुआ है विवाद
महाकाल मंदिर में बड़ी संख्या में श्रद्धालु दर्शन के लिए आते है। इस दौरान कई भक्तों ने महाकाल मंदिर परिसर स्थित ओंमकारेश्वर मंदिर और और अन्य जगह पर इंस्टाग्राम के लिए रील बनाई, जिसमे फिल्मी गानों पर बने वीडियो वायरल होने के बाद भी कई बार महाकाल मंदिर के पुजारियों ने इस पर आपत्ति ली थी। इंदौर निवासी एक महिला ने ऐसा ही वीडियो बनाकर सोशल मीडिया पर डाला था। जिसके बाद उसके खिलाफ मामला दर्ज कर लिया गया था। एक अन्य लड़की ने गर्भगृह में बैठकर फिल्मी गानों पर वीडियो बनाकर अपलोड किया था, जिसके बाद भी पुजारियों ने आपत्ति ली थी।
विवादित विज्ञापन में जोमैटो ने भी मांगी थी माफी
ऑनलाइन फूड डिलीवरी कंपनी जोमैटो के विज्ञापन को महाकाल से जोड़ने पर विवाद हो गया था। कंपनी का यह विज्ञापन एड एक्टर ऋतिक रोशन ने किया था। इसमें वे कह रहे हैं थाली का मन किया। उज्जैन में हैं, तो महाकाल से मंगा लिया। महाकाल मंदिर के पुजारियों ने इस पर कड़ा विरोध जताया था। उनका कहना था कि महाकाल मंदिर किसी थाली की डिलीवरी नहीं करता है। जोमैटो और ऋतिक रोशन इस विज्ञापन पर माफी मांगें।मंदिर के पुजारी महेश ने कहा था कंपनी ने अपने विज्ञापन में महाकाल मंदिर को लेकर भ्रामक प्रचार किया है। ऐसे विज्ञापन जारी करने से पहले कंपनी को सोचना चाहिए। हिंदू समाज सहिष्णु है, वह कभी उग्र नहीं होता। अगर कोई दूसरा समुदाय होता, तो ऐसी कंपनी में आग लगा देता। जोमैटो हमारी भावनाओं के साथ ऐसा खिलवाड़ न करें। जिसके बाद विवाद बढ़ता देख कंपनी ने लिखित में माफी मांगी थी।
ये भी पढ़ें...
फिल्मी गाने की मिक्सिंग करके इंस्टाग्राम पर अपलोड करने पर मचा था बवाल
उज्जैन स्थित महाकाल मंदिर में डांस के स्टेप का वीडियो बनाकर गाने पर मिक्सिंग करके वाली महिला पर FIR दर्ज हो गई। महिला ने मंदिर के अंदर का वीडियो बनाकर इंस्टाग्राम पर अपलोड किया था। इंस्टाग्राम पर उसके डेढ़ लाख से ज्यादा फॉलोअर हैं। वीडियो वायरल होने के बाद महाकाल मंदिर के पुजारी ने इसे आपत्तिजनक बताया था। उन्होंने मांग की कि महिला के मंदिर में प्रवेश पर रोक लगाई जाए। विवाद बढ़ा तो महिला ने माफी मांग ली थी और वीडियो को इंस्टाग्राम से हटा दिया था। पूरी खबर पढ़ने के लिए यहां क्लिक करें...
महाकाल परिसर में फिर फिल्मी गानों पर डांस
महाकाल मंदिर में सुरक्षाकर्मियों ने फिल्मी गाने पर डांस का वीडियो बनाया। मंदिर की सुरक्षा का जिम्मा KSS कंपनी के पास है। इसी में काम करने वाली महिला सुरक्षाकर्मियों के VIDEO सामने आए। जिसके बाद सुरक्षा एजेंसी ने शनिवार को दोनों कर्मचारियों को बर्खास्त कर दिया। साथ ही मंदिर में तैनात सुरक्षा कर्मचारियों के एंड्रॉयड मोबाइल रखने पर भी बैन लगा दिया। पूरी खबर पढ़ने के लिए यहां क्लिक करें...
डांस करो...गाना फिल्मी न हो
महाकाल मंदिर में रील्स बनाने को लेकर हुए बवाल के बाद दैनिक भास्कर ने एक ऑनलाइन सर्वे करते हुए लोगों से उनकी राय पूछी थी। 62% लोगों ने माना कि मंदिरों में रील्स बनाते समय युवतियों को मर्यादा रखनी चाहिए। जबकि 16% लोग ऐसे हैं, जिन्हें लगता है कि मंदिरों में वीडियो बनाने पर रोक लगानी चाहिए। 10% लोग ऐसे भी हैं, जिनका मानना है कि धार्मिक स्थलों में डांस करना गलत नहीं है, लेकिन गाना फिल्मी नहीं होना चाहिए। अगर गाना फिल्मी है, तो ये सही नहीं है। भास्कर के इस सर्वे में 2,28,703 लोगों ने हिस्सा लिया। पूरी खबर पढ़ने के लिए यहां क्लिक करें...